แนวโน้ม SET เช้าลงตามตปท. นลท.รอตัวเลขจ้างงาน-เงินเฟ้อสหรัฐ
นักวิเคราะห์ฯ คาดตลาดหุ้นไทยเช้านี้ปรับตัวลงตาม Sentiment ตลาดหุ้นต่างประเทศ หลังหุ้นกลุ่มธนาคารเจอแรงขายอย่างหนัก และอาจกดดันต่อหุ้นกลุ่มธนาคารพาณิชย์ของไทยตามไปด้วย ให้แนวรับ 1,600 จุด และแนวต้านที่ 1,630 จุด
นักวิเคราะห์ฯ คาดตลาดหุ้นไทยเช้านี้ปรับตัวลงตาม Sentiment ตลาดหุ้นต่างประเทศ หลังหุ้นกลุ่มธนาคารเจอแรงขายอย่างหนัก และอาจกดดันต่อหุ้นกลุ่มธนาคารพาณิชย์ของไทยตามไปด้วย ให้แนวรับ 1,600 จุด และแนวต้านที่ 1,630 จุด
10 มี.ค. 2566

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้ คาดปรับตัวลงตาม Sentiment เชิงลบของตลาดหุ้นในต่างประเทศ หลังจากเอสวีบี ไฟแนนเชียล กรุ๊ป (SVB Financial Group) ซึ่งเป็นธนาคารปล่อยกู้ในอุตสาหกรรมเทคโนโลยี ประกาศขายหุ้นมูลค่า 1.75 พันล้านดอลลาร์ เนื่องจากธนาคารประสบปัญหาเกี่ยวกับกระแสเงินสดหมุนเวียนหลังจากยอดเงินฝากจากบรรดาสตาร์ทอัพลดน้อยลง และ เอสวีบียังปรับลดคาดการณ์รายได้ในปีงบการเงิน 2566
อีกทั้ง บริษัท ซิลเวอร์เกต แคปิตอล (Silvergate Capital) ซึ่งเป็นผู้ปล่อยสินเชื่อรายใหญ่ให้กับอุตสาหกรรมคริปโทเคอร์เรนซี ประกาศยุติการดำเนินงาน และขายสินทรัพย์ของซิลเวอร์เกต แบงก์ (Silvergate Bank) เพื่อชำระหนี้ ส่งผลทำให้ฉุดดัชนีหุ้นกลุ่มธนาคาร และคาดว่าจะส่งผลกดดันต่อหุ้นกลุ่มธนาคารพาณิชย์ของไทยในวันนี้ด้วย
ขณะที่นักลงทุนยังคงรอดูการเปิดเผยตัวเลขการจ้างงานนอกภาคเกษตรของสหรัฐในคืนนี้ และตัวเลขเงินเฟ้อสหรัฐในสัปดาห์หน้า หากออกมาชะลอตัวลงจะทำให้ลดแรงกดดันในเรื่องของอัตราดอกเบี้ยลงได้
ทั้งนี้คาด SET วันนี้ปรับตัวลงทดสอบแนวรับที่ 1,600 จุด อีกครั้ง หากยังรับอยู่มีโอกาสปรับตัวขึ้น โดยยังให้แนวต้านที่ 1,630 จุด อย่างไรก็ตามแนะนำกลยุทธ์การลงทุน ไม่ต้องรีบเข้าซื้อที่บริเวณแนวรับดังกล่าว เนื่องจากมีโอกาสที่ดัชนีฯ จะย่อตัวลง จากแรงเทขาย ให้พิจารณาเข้าซื้อบริเวณ 1,550 จุด